en da en da da da ro da da da sv da da en sv da en is it en da da da da da da is is is da da en nb fr da da en
Sigurðardóttir, Steinunn - Nordic Women's Literature
Født i Reykjavík og studerede efter studentereksamen psykologi i Dublin. Hun har arbejdet som journalist, programleder i tv og oversætter
Efter en kompleks og modernistisk debutsamling, Sífellur (I én uendelighed) (L), 1969, fulgte to udadvendte og nyrealistiske digtsamlinger, Þar og þá (Dér og dengang), 1971, og Verksummerki (Ydre tegn), 1979. Hendes novellesamlinger, Sögur til næsta bæjar (Historier der er værd at fortælle videre), 1981, og Skáldsögur (Romaner), 1983, er samfundskritiske, satiriske og sprogbevidste. Den originale gennembrudsroman Tímaþjófurinn, 1986 (Tidsrøveren, 1992), blander digte, breve og dagbøger i en jeg-fortælling om kærlighed, der bliver stærkest, når den er forbudt, og om forholdet mellem subjekt, tab og tid. Den korte, lidt vemodige roman Ástin fiskanna, 1993 (Fiskenes kærlighed, 1995), gentager temaet med islæt af folkeeventyr og myter. I den magisk-realistiske roman Hjartastaður, 1995 (Hjertesteder, 1998), rejser mor og datter tværs over Island, mens moderen gør op med datteren og sit liv.
Forfatterskabet, der er præget af humor, ironi, parodi og sprogspil, omfatter også værker som Líkamlegt samband i Norðurbænum (Fysisk kontakt i byens nordlige del) (L), 1982, Kartöfluprinsessan (Kartoffelprinsessen) (L), 1987, Siðasta orðið (Det sidste ord) (R), 1990, Kúaskítur og norðurljós (Komøg og nordlys) (L), 1991, samt Hanami: Sagan af Hálfdáni Fergussyni (Fortællingen om Halfdan Fergusson) (R), 1997.
Opdateret af redaktionen 2011:
Siden ovenstående biografi blev publiceret i Nordisk Kvindelitteraturhistorie har Steinunn Sigurðardóttir udgivet bøgerne Jöklaleikhúsið, 2001 (Jøkelteatret, 2005), Hundrað dyr í golunni, 2002, Sólskinshestur, 2005 (Solskinshest, 2007) og Góði elskhuginn, 2009 (Den gode elsker, 2011).
Udvalgt litteratur om forfatteren
Úlfhildur Dagsdóttir: "Að hringa sig í miðju tímans" i: Tímarit Máls og menningar, nr. 2, 1996
Eiríkur Guðmundsson: "Ofbeldi tímans" i: Andvari, 1996
Helga Kress: "Dæmd til að hrekjast" i: Tímarit Máls og menningar, nr. 1, 1988
Litteratur om/af forfatteren i gegnir.is
KVINDELITTERATURHISTORIE PÅ NETTET, 2012.
REDAKTION: KVINFO, KØBENHAVN & KVINNSAM, GÖTEBORG.